Frederik X

Frederik X (koko nimeltään Frederik André Henrik Christian; s. 26. toukokuuta 1968 Kööpenhamina) on Tanskan kuningas. Hän on kuningatar Margareeta II:n ja prinssi Henrikin esikoispoika. Frederikillä on yksi veli, prinssi Joachim.

 Tanskan prinssinä 
Frederik syntyi vuonna 1968. Hän kävi koulua Krebs' Skole -nimisessä yksityisessä eliittikoulussa, Kööpenhaminassa. Tämän jälkeen hänet lähetettiin isänsä kotimaahan Ranskaan, jossa hän opiskeli sisäoppilaitoksessa. Nuorta prinssiä on kuvailtu ujoksi, eikä kameroiden edessä oleminen ollut hänelle mieluista. Hänen vanhempansa täyttivät hallitsijaparin velvollisuuksia, minkä vuoksi Frederik koki jääneensä nuorempana ilman vanhempiensa huomiota. Hän alkoi saamaan enemmän itseluottamusta parikymppisenä, mikä purkautui ahkerana juhlimisena.

Frederik on opiskellut politiikan tutkimusta Aarhusin yliopistossa valmistuen vuonna 1995, ja hän on ensimmäinen Tanskan kuningashuoneen jäsen, jolla on maisterintutkinto. Opintojensa aikana hän oli vaihdossa Harvardissa, jossa hän esiintyi salanimellä Frederik Henriksen. Sittemmin amerikantanskalaiset ovat perustaneet Frederikin nimeä kantavan rahaston, jonka turvin vuosittain kaksi tanskalaista pääsee opiskelemaan politiikan tutkimusta Harvardiin.

 Palvelus armeijassa ja diplomaattina 
Vuonna 1986 Frederik aloitti asepalveluksensa kuningattaren henkivartijakaartissa. Tämän jälkeen hän on myös palvellut meri- ja ilmavoimissa. Frederik on sekä pätevä taistelusukeltaja että lentosotamies. Vuonna 2000 hän siirtyi ilmavoimien reserviin ja alkoi kolme vuotta myöhemmin luennoimaan Tanskan maanpuolustuskorkeakoulussa. Frederik ylennettiin kenraalimajuriksi ilma- ja maavoimissa sekä kontra-amiraaliksi merivoimissa huhtikuussa 2015.

Prinssinä Frederik on työskennellyt Tanskan suurlähetystöissä Yhdysvalloissa, Ranskassa ja YK:ssa.

 Avioliitto ja lapset 
Prinssi Frederik avioitui australialaisen Mary Elizabeth Donaldsonin kanssa 14. toukokuuta 2004. He olivat tavanneet Sydneyn kesäolympialaisissa vuonna 2000 paikallisessa baarissa.

Prinssi Frederikillä ja prinsessa Marylla on neljä lasta: kruununprinssi Christian (s. 2005) ja prinsessa Isabella (s. 2007) sekä vuonna 2011 syntyneet kaksoset prinssi Vincent Frederik Minik Alexander ja prinsessa Josephine Sophia Ivalo Mathilda.

 Tanskan kuninkaana 
Kuningatar Margareeta II, ilmoitti 31. joulukuuta 2023 pitämässään uudenvuodenpuheessa luopuvansa kruunusta 14. tammikuuta 2024. Frederikistä tuli tuolloin Tanskan kuningas. Jo ennen kuninkaaksi nousua Frederikin suosio oli erittäin korkea: 80 % tanskalaisista pitää häntä hyvänä hallitsijana.

Frederikin kuninkaallinen mottonsa on "Yhteinen, sitoutunut, Tanskan kuningaskunnan puolesta" ().

 Yksityiselämä ja mielenkiinnonkohteet 
Kuningas tunnetaan lempinimellä Pingo: se on peräisin anekdootista, jonka mukaan silloisen prinssin märkäpukuun tuli taistelusukeltajakoulutuksen yhteydessä reikä ja puvun täytyttyä vedellä tämä näytti pingviiniltä. Koska Frederikistä olisi jonain päivänä tuleva Tanskan kuningas, häntä alettiin tuolloin kutsua myös lempinimellä Keisaripingviini ().

Äidinkielensä tanskan lisäksi Frederik osaa myös ranskaa, saksaa ja englantia.

Toisin kuin edeltäjänsä Frederik on kiinnostunut urheilusta. Hän on toiminut Kansainvälisen olympiakomitean hallituksen jäsenenä 2009–2021. Lisäksi Frederik on jo kruununprinssinä toiminut Royal Run -nimisen juoksutapahtuman keulakuvana. Frederik on myös kiinnostunut ympäristönsuojelusta.

 Kunnianosoituksia 

 Tanskalaiset 
 55x55px Elefanttiritarikunta (2024, suurmestari)
 55x55px Dannebrogin ritarikunta (2024, suurmestari)
 55x55px Nersornaat (Grönlanti)

 Ulkomaalaiset 

 55x55px Marianmaan ristin ritarikunta (Viro, 1995)
 55x55px Isabella Katolilaisen ritarikunta (Espanja, 2023)
 55x55px Islannin Haukan ritarikunta (Islanti, 1996)
 55x55px Pyhän Olavin ritarikunta (Norja, 1990)
 55x55px Serafiimiritarikunta (Ruotsi)
 55x55px Suomen Valkoisen Ruusun ritarikunta (Suomi, 2025)
 55x55px Aadolf Nassaulaisen ritarikunta (Luxemburg)
 55x55px Leopoldin ritarikunta (Belgia)
 55x55px Alankomaiden leijonan ritarikunta (Alankomaat)
 55x55px Kuningas William-Alexanderin kruunajaismitali (Alankomaat, 2013)
 55x55px Hyveellisen hallitsijan ritarikunta (Nepali)
 55x55px Renessanssin ylin ritarikunta (Jordania)
 55x55px Krysanteemiritarikunta (Japani)
 55x55px Chula Chom Klaon ritarikunta (Thaimaa)
 55x55px Italian tasavallan ansioritarikunta (Italia)
 55x55px Kolmen Tähden ritarikunta (Latvia)
 55x55px Bundesverdienstkreuz (Saksa)
 55x55px Romanian tähden ritarikunta (Romania)
 55x55px Stara planinan ritarikunta (Bulgaria)
 55x55px Kunniaritarikunta (Kreikka)
 55x55px Ordre National du Mérite (Ranska)
 55x55px Etelän Ristin ritarikunta (Brasilia)
 55x55px Rio Brancon ritarikunta (Brasilia)
 55x55px Chilen ansioritarikunta (Chile)

Lähde:

 Galleria 

 Lähteet 

Kirjallisuutta



 Aiheesta muualla 

 Prinssi Frederikin ja prinsessa Maryn viralliset kotisivut.
 Tanskan prinssi Frederikin ja Mary Donaldsonin häät. Ylen Elävä arkisto.

Luokka:Tanskan kuninkaatLuokka:Kansainvälisen olympiakomitean jäsenet
Luokka:Vuonna 1968 syntyneet
Luokka:Elävät henkilöt